‘ઓ માય ગૉડ ! હું આ બાબતમાં કંઈ નથી જાણતી ને મંથન પણ નહીં જ જાણતો હોત નહીં તો મને વાત તો કરે ને !’ કહેવું કે ન કહેવું એની દ્વિધામાં પૂર્વી થોડીવાર ચૂપ રહી. પછી જરા અચકાઈને બોલી, ‘ના, મંથન બધું જ જાણે છે, એને તો આ વાતની અમારા કરતાંય પહેલાં ખબર પડી હતી પણ એણે તને ચિંતનની આટલી સિરિયસ માંદગીની વાત ન કરી હોય તો પછી બીજું કંઈ તો નહીં જ કહ્યું હોય.’ ઉન્નતિ હવે અકળાઈ હતી. શું વાત છે કંઈ સમજ નહોતી પડતી. એણે કહ્યું, ‘પૂર્વી, મારી અને મંથનની વચ્ચે ચિંતનનો ટોપિક કોઈ દિવસ નહોતો નીકળતો. અમારા જીવનમાંથી એની બાદબાકી થઈ ગઈ છે એમ કહું તો ચાલે.’